初除直講獻內閣馮學士孫侍郎
作者：宋祁
朝代：宋

paragraphs: 圓海崇遺教，中陵育茂材。
霧從仙市合，風向舞雩來。
寶篆侔東壁，儒篇訪曲臺。
泮芹參上俎，燕篲擁輕埃。
鼓篋華冠聚，丘山縹帙開。
蟲形浮墨沼，鼠耳綻經槐。
有客緣承乏，無庸愧濫陪。
難重漢家席，易眩魯門杯。
學困青箱廣，書愁皓首催。
空塵博士議，不稱洛陽才。
高閣連雲景，層城枕斗魁。
惟應仲尼冶，未惜鑄顔回。